Budapesta este un partener comercial important pentru Beijing, spre deosebire de alte țări din UE care vor să-ți reducă dependența de China.
Ungaria a fost „ţinta numărul unu în regiunea Europei central-estice pentru investiţiile chineze”, a scris Xi Jinping într-un articol apărut miercuri în cotidianul proguvernamental Magyar Nemzet, adăugând că a „dezvoltat prietenii profunde” cu politicienii maghiari.
Potrivit ministrului ungar de Externe, Peter Szijjarto, situația din Ucraina va fi un punct important de pe agenda discuțiilor de la Budapesta. Totodată, Ungaria și China ar urma să semneze între 16 şi 18 noi acorduri de cooperare, unul având legătură cu proiectul chinez Belt and Road (Noul Drum al Mătăsii). Planul lansat de Xi Jinping în urmă cu zece ani vizează construirea unei reţele globale de infrastructură şi energie care să conecteze Asia cu Africa şi Europa.
China a investit în mai multe domenii în Ungaria, Viktor Orban susținând apropierea țării sale de Beijing după 2010, când a ajuns la putere la Budapesta.
Companian CATL construieşte o fabrică de baterii la Debrecen, o investiţie în valoare de 7,3 miliarde de euro. De asemenea, producătorul chinez de vehicule electrice BYD a anunţat în 2023 că va construi prima sa fabrică europeană în orașul ungar Szeged.
Xi Jinping a ajuns în Ungaria după ce a vizitat zilele trecute Franța și Serbia. În capitala franceză, preşedintele Emmanuel Macron şi şefa Comisiei Europene, Ursula von der Leyen, au făcut apel la liderul de la Beijing să îşi folosească influenţa asupra Moscovei pentru a opri războiul din Ucraina.
Viktor Orban a vorbit cu Volodimir Zelenski
De altfel, înainte de întâlnirea cu Xi Jinping, Viktor Orban a discutat miercuri cu președintele ucrainean Volodimir Zelenski, cu care nu a avut mereu o relație bună în cei peste doi ani de când a început războiul declanșat de Rusia.
Orban și Zelenski au vorbit despre războiul din Ucraina, Orban afirmând că țara sa este pregătită să contribuie la toate iniţiativele de pace, a declarat pentru agenţia MTI Bertalan Havasi, şeful biroului de presă al premierului maghiar, notează News.ro.
Între Budapesta și Kiev există tensiuni legate de drepturile etnicilor ungari din Ucraina. În acest context, Ungaria s-a opus furnizării de armament pentru Ucraina și a tergiversat unele decizii ale UE în privința Kievului.
Foto: Hepta